Fredag den 26. oktober 2012

Markeder for finansielle instrumenter og ophævelse af direktiv 2004/39/EF (omarbejdning) ***I

P7_TA(2012)0406

Europa-Parlamentets ændringer af 26. oktober 2012 til forslag til Europa-Parlamentets og Rådets direktiv om markeder for finansielle instrumenter og ophævelse af Europa-Parlamentets og Rådets direktiv 2004/39/EF (omarbejdning) (COM(2011)0656 – C7-0382/2011 – 2011/0298(COD)) (1)

2014/C 72 E/22

(Almindelig lovgivningsprocedure – omarbejdning)

[Ændring 1, medmindre andet er angivet]

PARLAMENTETS ÆNDRINGER (2)

til Kommissionens forslag

(1) Efter vedtagelsen af ændringerne blev sagen henvist til fornyet udvalgsbehandling, jf. forretningsordenens artikel 57, stk. 2, andet afsnit (A7-0306/2012).

(2) Ændringer: Ny eller ændret tekst er markeret med fede typer og kursiv; udgået tekst er markeret med symbolet ▐.

Fredag den 26. oktober 2012

EUROPA-PARLAMENTETS OG RÅDETS DIREKTIV

om markeder for finansielle instrumenter og ophævelse af Europa-Parlamentets og Rådets direktiv 2004/39/EF

(omarbejdning)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

Under henvisning til traktaten om Den Europæiske Unions funktionsmåde, særlig artikel 53, stk. 1,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Den Europæiske Centralbank (1),

under henvisning til udtalelse fra Det Europæiske Økonomiske og Sociale Udvalg (2),

efter den almindelige lovgivningsprocedure (3), og

ud fra følgende betragtninger:

(1) Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter (4) er blevet ændret væsentligt ved flere lejligheder. Da der skal foretages yderligere ændringer, bør direktivet af klarhedshensyn omarbejdes.

(2) Formålet med Rådets direktiv 93/22/EØF af 10. maj 1993 om investeringsservice i forbindelse med værdipapirer (5) var at fastlægge betingelserne for, at investeringsselskaber og banker, som havde fået tilladelse, kunne levere nærmere specificerede tjenesteydelser eller oprette filialer i andre medlemsstater på grundlag af hjemlandstilladelse og –tilsyn. Direktivet tog derfor sigte på at harmonisere de krav, investeringsselskaber skulle opfylde for at opnå den første tilladelse og drive virksomhed, herunder reglerne om god forretningsskik. Også nogle af betingelserne for at drive regulerede markeder blev harmoniseret ved direktivet.

(3) I de senere år er flere investorer blevet aktive på de finansielle markeder, hvor de tilbydes et stadig mere komplekst og vidtrækkende sæt tjenesteydelser og instrumenter. Som følge af denne udvikling bør Den Europæiske Unions retlige ramme omfatte hele viften af investororienterede aktiviteter. Med henblik herpå er det nødvendigt at fastsætte bestemmelser, der sikrer den grad af harmonisering, der er nødvendig for at give investorer en udstrakt beskyttelse og gøre det muligt for investeringsselskaber at levere tjenesteydelser i hele Den Europæiske Union , der er et indre marked, på grundlag af hjemlandstilsyn. I betragtning af det ovenfor anførte er direktiv 93/22/EØF erstattet af direktiv 2004/39/EF.

(4) Den finansielle krise har afsløret svagheder i de finansielle markeders virkemåde og gennemsigtighed. Udviklingen på de finansielle markeder har gjort det klart, at der er behov for at styrke reguleringen af markederne for finansielle instrumenter, herunder hvor der på sådanne markeder handles "over the counter" , for at øge gennemsigtigheden, beskytte investorerne bedre, styrke tilliden, tage fat på uregulerede områder og sikre, at de tilsynsførende tillægges passende beføjelser til at udføre deres opgaver.

(5) Der er international enighed blandt tilsynsorganer om, at svagheder i en række finansieringsinstitutters styring, herunder mangelen på effektive kontrolmekanismer, har været en medvirkende faktor til den finansielle krise. Ved overdreven og uforsigtig risikotagning kan individuelle finansieringsinstitutter blive nødlidende, og der kan opstå systemiske problemer i medlemsstaterne og på verdensplan. Forkert adfærd hos selskaber, der leverer tjenesteydelser til kunder, kan skade investorerne og investortilliden. For at imødegå de potentielt skadelige virkninger af disse svagheder i selskabers styringsordninger bør dette direktivs bestemmelser suppleres af mere detaljerede principper og minimumsstandarder. Disse principper og standarder bør finde anvendelse under hensyntagen til investeringsselskabernes art, størrelse og kompleksitet. Uden at det berører aktionærernes ansvar for at sikre, at bestyrelserne varetager deres hverv på forsvarlig vis, bør de pågældende foranstaltninger omfatte lofter for det antal bestyrelsesposter, som medlemmer af finansieringsinstitutters bestyrelser kan besætte. Disse foranstaltninger bør anvendes på en måde, der tager hensyn til kravene til en effektiv ledelse af sådanne institutter, samtidig med at det efter omstændighederne tillades bestyrelsesmedlemmer i sådanne selskaber at fortsætte med navnlig at beklæde bestyrelsesposter i nonprofitorganisationer i overensstemmelse med princippet om virksomhedernes sociale ansvar.

(6) Højniveaugruppen vedrørende Finansielt Tilsyn i Den Europæiske Union har opfordret Unionen til at udvikle mere harmoniserede finansielle regler. I forbindelse med den nye europæiske tilsynsstruktur understregede Det Europæiske Råd desuden den 18. og 19. juni 2009 behovet for at indføre et fælles europæisk regelsæt for alle finansieringsinstitutter i det indre marked.

(7) På baggrund af ovenstående omarbejdes direktiv 2004/39/EF nu dels som nærværende nye direktiv og afløses dels af forordning (EU) nr. …/… [MiFIR]. Disse to retsakter bør tilsammen danne det lovgivningsmæssige grundlag for de krav, der skal finde anvendelse på investeringsselskaber, regulerede markeder, udbydere af dataindberetningstjenester og tredjelandsselskaber, der yder investeringsservice eller udfører investeringsaktiviteter i Den Europæiske Union . Dette direktiv bør derfor læses sammen med nævnte forordning. Dette direktiv bør indeholde de bestemmelser, der skal gælde for tilladelse til at udøve virksomhed, erhvervelse af en kvalificeret deltagelse, udøvelsen af etableringsretten og den frie udveksling af tjenesteydelser, betingelserne for drift af investeringsselskaber af hensyn til investorbeskyttelsen, tilsynsmyndighedernes beføjelser i hjem- og værtsland samt sanktionsordningen. Da dette forslags hovedformål og genstand er at harmonisere de nationale bestemmelser på de nævnte områder, bør det baseres på artikel 53, stk. 1, i traktaten om Den Europæiske Unions funktionsmåde (TEUF). Det bør ske i form af et direktiv, således at gennemførelsesbestemmelserne på de områder, det dækker, om nødvendigt kan tilpasses de særlige karakteristika ved hver medlemsstats marked og retssystem.

(8) På listen over finansielle instrumenter bør medtages ▐ råvarederivater og andre derivater, der udfærdiges og handles på en sådan måde, at de giver anledning til samme reguleringsmæssige spørgsmål som traditionelle finansielle instrumenter. Forsikringsaftaler vedrørende aktiviteter i de forsikringsklasser, der er anført i bilag I i Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II) (6), der indgås med et forsikringsselskab, et genforsikringsselskab, et tredjelandsforsikringsselskab eller et tredjelandsgenforsikringsselskab, betragtes ikke som derivater eller derivataftaler i henhold til dette direktiv.

(9) På de sekundære spotmarkeder for emissionskvoter er der opstået en række svigagtige fremgangsmåder, som kan undergrave tilliden til de emissionshandelsordninger, der er indført ved Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet (7), og der træffes i øjeblikket foranstaltninger til styrkelse af registrene over emissionskvoter og betingelserne for åbning af en konto med henblik på handel med disse kvoter. For at styrke disse markeders integritet og sikre, at de fungerer effektivt, herunder bl.a. ved et fuldstændigt tilsyn med handelsaktiviteten, bør foranstaltningerne i direktiv 2003/87/EF kompletteres ved fuldt ud at medtage emissionskvoter under anvendelsesområdet for dette direktiv og for forordning (EU) nr. …/… [markedsmisbrugsforordningen] ▐. Det bør imidlertid præciseres, at spotforretninger i fremmed valuta falder uden for direktivets anvendelsesområde, selv om valutaderivater er omfattet.

(10) Dette direktiv skal omfatte de virksomheder, hvis faste erhverv eller virksomhed består i at yde investeringsservice og/eller udøve investeringsaktiviteter i erhvervsøjemed. Direktivet bør derfor ikke omfatte personer, hvis erhvervsmæssige virksomhed er af en anden art.

(11) Det er nødvendigt at indføre en omfattende ordning for regulering af gennemførelsen af transaktioner med finansielle instrumenter, uanset hvilke handelsmetoder der anvendes for at gennemføre transaktionerne, for at sikre en udførelse af investortransaktioner af høj kvalitet og opretholde det finansielle systems integritet og overordnede effektivitet. Der bør fastlægges en sammenhængende og risikosensitiv ramme for regulering af de vigtigste typer, der for tiden anvendes på den europæiske finansielle markedsplads. Det er nødvendigt at anerkende, at der er opstået en ny generation af organiserede handelssystemer ved siden af de regulerede markeder, som bør underlægges forpligtelser, som kan medvirke til at bevare effektive og velfungerende finansielle markeder og sikre, at sådanne organiserede handelssystemer ikke drager fordel af lovgivningsmæssige smuthuller .

(12) Der bør i forbindelse med alle markedspladser, dvs. regulerede markeder, multilaterale handelsfaciliteter (MHF'er) og organiserede handelsfaciliteter (OHF'er), fastlægges gennemsigtige regler for adgang til faciliteten. Regulerede markeder og MHF'er bør fortsat være underlagt ensartede krav med hensyn til, hvem de kan give adgang som medlemmer eller deltagere, men OHF'er bør kunne bestemme og begrænse adgangen på grundlag af bl.a. deres ▐ rolle og forpligtelser i forhold til deres kunder. Markedspladserne bør kunne sætte brugerne i stand til at specificere den type ordrestrøm, som deres ordrer interagerer med, inden deres ordrer kommer ind i systemet, forudsat at dette sker på åben og gennemsigtig vis og ikke indebærer forskelsbehandling fra platformsoperatørens side.

(13) Systematiske internalisatorer bør defineres som investeringsselskaber, som på organiseret, regelmæssigt og systematisk grundlag handler for egen regning ved at udføre kundeordrer uden for et reguleret marked, en MHF eller en OHF i et bilateralt system . For at sikre, at denne definition anvendes objektivt og effektivt på investeringsselskaber, bør enhver bilateral handel med kunder være omfattet, og der bør indføres kvantitative kriterier til supplering af de kvalitative kriterier for indkredsning af investeringsselskaber, der skal registreres som systematiske internalisatorer, som er fastlagt i artikel 21 i Kommissionens forordning (EF) nr. 1287/2006 af 10. august 2006 om gennemførelse af direktiv 2004/39/EF for så vidt angår registreringsforpligtelser for investeringsselskaber, indberetning af transaktioner, markedsgennemsigtighed, optagelse af finansielle instrumenter til handel samt definitioner af begreber med henblik på nævnte direktiv (8). Mens markedspladser er faciliteter , som matcher forskellige tredjeparters købs- og salgsinteresser inden for systemet, bør en systematisk internalisator ikke have tilladelse til at sætte tredjeparters købs- og salgsinteresser i forbindelse med hinanden på funktionelt set samme måde som en markedsplads .

(14) Personer, der administrerer deres egne aktiver, og virksomheder, der ikke yder anden investeringsservice og/eller udøver andre investeringsaktiviteter end handel for egen regning, bør ikke være omfattet af dette direktiv, medmindre de er prisstillere eller medlemmer eller deltagere på et reguleret marked eller i en MHF, eller de udfører kundeordrer ved at handle for egen regning. Som en undtagelse bør personer, der handler for egen regning med finansielle instrumenter som medlemmer eller deltagere på et reguleret marked eller i en MHF, herunder som prisstillere i relation til råvarederivater, emissionskvoter eller derivater heraf, som en accessorisk aktivitet i forhold til deres hovederhverv, der på koncernniveau hverken er investeringsservice som omhandlet i dette direktiv eller bankydelser som omhandlet i Europa-Parlamentets og Rådets direktiv 2006/48/EF af 14. juni 2006 om adgang til at optage og udøve virksomhed som kreditinstitut (9), ikke være omfattet af dette direktiv. De tekniske kriterier for, hvornår en aktivitet er accessorisk i forhold til hovederhvervet, bør præciseres i reguleringsmæssige tekniske standarder under hensyntagen til kriterierne i dette direktiv, herunder aktivitetens omfang og den udstrækning, hvori den nedbringer risiciene hidrørende for hovederhvervet . Handel for egen regning ved udførelse af kundeordrer bør omfatte selskaber, der udfører ordrer fra forskellige kunder ved at matche dem på grundlag af ejermatchning (back-to-back-handel), hvorved de bør anses for at optræde som ejere og bør være underlagt dette direktivs bestemmelser om både udførelse af ordrer for kunders regning og handel for egen regning. Udførelse af ordrer vedrørende finansielle instrumenter som en accessorisk aktivitet mellem to personer, hvis hovederhverv på koncernniveau hverken er investeringsservice som omhandlet i dette direktiv eller bankydelser som omhandlet i direktiv 2006/48/EF, bør ikke anses for at være handel for egen regning ved udførelse af kundeordrer.

(15) Når der i teksten henvises til personer, bør dette omfatte både fysiske og juridiske personer.

(16) Forsikringsselskaber, hvis virksomhed er underlagt et passende tilsyn fra de kompetente tilsynsførende myndigheder, og som er omfattet af direktiv 2009/138/EF, bør være undtaget , når bortses fra visse bestemmelser vedrørende forsikringsprodukter, der anvendes som investeringsinstrumenter. Investeringer sælges ofte til kunder i form af forsikringsaftaler som et alternativ til eller erstatning for finansielle instrumenter, der reguleres efter dette direktiv. For at give detailkunder ensartet beskyttelse er det vigtigt, at investeringer foretaget i henhold til forsikringsaftaler er underlagt de samme regler for god forretningsskik, navnlig vedrørende håndtering af interessekonflikter, restriktioner vedrørende tilskyndelser, sikring af passende rådgivning eller hensigtsmæssigheden af salg uden rådgivning. Dette direktivs krav vedrørende investorbeskyttelse og interessekonflikter bør derfor finde tilsvarende anvendelse på investeringer, som indgår i forsikringsaftaler, og der bør sikres samordning mellem dette direktiv og anden lovgivning, herunder Europa-Parlamentet og Rådets direktiv 2002/92/EFaf 9. december 2002 om forsikringsformidling (10) .

(17) Personer, der ikke leverer tjenesteydelser til tredjemand, men hvis virksomhed udelukkende består i at yde investeringsservice til deres modervirksomhed, deres dattervirksomheder eller et af deres modervirksomheds andre dattervirksomheder, skal ikke være omfattet af direktivet.

(18) Personer, der som led i deres normale erhvervsmæssige virksomhed lejlighedsvist yder investeringsservice, bør også være undtaget fra direktivet, såfremt denne virksomhed er omfattet af lovbestemmelser, der ikke udelukker, at der ydes lejlighedsvis investeringsservice.

(19) Personer, hvis investeringsservice udelukkende består i at forvalte en ordning for medarbejderdeltagelse, og som i denne forbindelse ikke yder investeringsservice til tredjemand, bør ikke være omfattet af dette direktivs bestemmelser.

(20) Centralbanker og andre lignende organer, som udfører tilsvarende opgaver, samt offentlige organer, der har ansvaret for forvaltningen af den offentlige gæld, eller som deltager heri – dette begreb omfatter gældens placering – bør udelukkes fra direktivets anvendelsesområde. Denne udelukkelse gælder dog ikke for virksomheder med offentlig kapital, hvis formål er kommercielt eller forbundet med erhvervelse af kapitalinteresser.

(21) For at tydeliggøre ordningen med undtagelser for Det Europæiske System af Centralbanker (ESCB), andre nationale organer, der udfører tilsvarende opgaver, og organer, der deltager i forvaltningen af den offentlige gæld, bør disse undtagelser begrænses til organer og institutioner, der udfører deres opgaver i overensstemmelse med lovgivningen i en enkelt medlemsstat eller Den Europæiske Unions lovgivning, samt til internationale organer, som en eller flere medlemsstater er medlemmer af.

(22) Kollektive investeringsinstitutter og pensionskasser, uanset om de er samordnet på EU-plan eller ej, samt depositarer og ledere af sådanne virksomheder, bør være udelukket fra direktivets anvendelsesområde, idet de er underlagt særlige bestemmelser, som er direkte tilpasset deres aktiviteter.

(22a) For at sikre et velfungerende indre marked for elektricitet og naturgas og med henblik på udførelsen af de opgaver, som transmissionssystemoperatører (TSO'er) er pålagt i henhold til direktiv 2009/72/EF (11), direktiv 2009/73/EF (12), forordning (EF) nr. 714/2009 (13), forordning (EF) nr. 715/2009 (14) eller netregler eller retningslinjer vedtaget i medfør af disse forordninger, er det nødvendigt, at TSO'er undtages, når der udstedes transmissionsrettigheder i form af enten fysiske eller finansielle transmissionsrettigheder, og når der stilles en platform til rådighed til sekundær handel.

(23) For at være omfattet af undtagelserne til dette direktiv bør den pågældende person til stadighed opfylde betingelserne for disse undtagelser. Hvis en person yder investeringsservice eller udfører investeringsaktiviteter og er undtaget fra dette direktiv, fordi denne service eller disse aktiviteter er accessorisk i forhold til hans hovederhverv på koncernniveau, bør den pågældende f.eks. ikke længere være omfattet af undtagelsen vedrørende accessoriske tjenesteydelser, hvis udførelsen af denne service eller disse aktiviteter ophører med at være accessorisk til hans hovederhverv.

(24) Med henblik på at beskytte investorerne og sikre det finansielle systems stabilitet bør ydelsen af den form for investeringsservice og/eller udførelsen af investeringsaktiviteter, som er omfattet af dette direktiv, være betinget af, at personens hjemland har meddelt tilladelse hertil.

(25) Kreditinstitutter, som har tilladelse i henhold til direktiv 2006/48/EF, bør ikke have anden tilladelse i henhold til dette direktiv for at yde investeringsservice eller udføre investeringsaktiviteter. Når et kreditinstitut beslutter at yde investeringsservice eller udføre investeringsaktiviteter, bør den kompetente myndighed, før den giver en tilladelse, kontrollere, at det opfylder de relevante bestemmelser i dette direktiv.

(26) Strukturerede indskud er opstået som en form for investeringsprodukt, men er i modsætning til andre strukturerede investeringer ikke omfattet af nogen lovgivning til beskyttelse af investorer på EU-plan. Investortilliden bør derfor styrkes, og reglerne vedrørende distributionen af forskellige pakkeprodukter til detailinvestorer bør gøres mere ensartede for at sikre en tilstrækkelig grad af investorbeskyttelse i hele Den Europæiske Union . Af denne grund bør strukturerede indskud medtages under anvendelsesområdet for dette direktiv. I den forbindelse er det nødvendigt at præcisere, at eftersom strukturerede indskud er en form for investeringsprodukt, omfatter de ikke simple indskud, der udelukkende er knyttet til en rente, som f.eks. Euribor eller Libor, uanset om renten er fastsat på forhånd, eller om den er fast eller variabel. Sådanne simple indskud er derfor ikke omfattet af dette direktiv.

(27) For at styrke investorbeskyttelsen i Den Europæiske Union bør de omstændigheder, under hvilke medlemsstaterne kan undtage personer, der yder investeringsservice til kunder, fra at være omfattet af dette direktiv, begrænses, da de pågældende kunder ellers ikke er beskyttet af direktivet. Det bør navnlig kræves, at medlemsstaterne over for disse personer håndhæver krav, som mindst svarer til dem, der er fastsat i dette direktiv, især i fasen for meddelelse af tilladelse, ved vurderingen af deres omdømme og erfaringer og af eventuelle aktionærers egnethed, ved gennemgangen af betingelserne for den første tilladelse og ved det løbende tilsyn samt med hensyn til god forretningsskik.

(28) Hvis et investeringsselskab på ikke-regelmæssig basis yder en eller flere former for investeringsservice eller udfører en eller flere former for investeringsaktiviteter, der ikke er omfattet af dets tilladelse, bør det ikke behøve nogen supplerende tilladelse i henhold til dette direktiv.

(29) Modtagelse og formidling af ordrer bør i henhold til dette direktiv omfatte det forhold, at to eller flere investorer bringes i forbindelse med hinanden, således at der tilvejebringes en transaktion.

(30) Investeringsselskaber og kreditinstitutter, der distribuerer finansielle instrumenter, som de selv udsteder, bør være omfattet af dette direktivs bestemmelser, når de yder investeringsrådgivning til deres kunder. For at fjerne enhver usikkerhed og styrke investorbeskyttelsen bør det fastsættes, at dette direktiv finder anvendelse, når investeringsselskaber og kreditinstitutter på det primære marked distribuerer finansielle instrumenter, som de selv har udstedt, uden at yde nogen rådgivning. Med henblik herpå bør definitionen af ordreudførelse for kunders regning gøres bredere.

(31) Principperne om gensidig anerkendelse og hjemlandstilsyn forudsætter, at de kompetente myndigheder i hver medlemsstat bør undlade at meddele tilladelse eller bør inddrage denne i de tilfælde, hvor det af sådanne forhold som driftsplanen, den geografiske placering eller de faktiske aktiviteter klart fremgår, at det pågældende investeringsselskab udelukkende har valgt denne medlemsstats retssystem for at unddrage sig de strengere bestemmelser, der gælder i den medlemsstat, hvor det agter at drive eller allerede driver størstedelen af sin virksomhed. Et investeringsselskab, som er en juridisk person, bør have tilladelse i den medlemsstat, hvor det har sit vedtægtsmæssige hjemsted. Et investeringsselskab, der ikke er en juridisk person, bør have tilladelse i den medlemsstat, hvor dets hovedkontor ligger. Medlemsstaterne bør i øvrigt kræve, at et investeringsselskabs hovedkontor altid skal ligge i den medlemsstat, som er investeringsselskabets hjemland, og hvor investeringsselskabet faktisk udøver sin virksomhed.

(32) Ved Europa-Parlamentets og Rådets direktiv 2007/44/EF af 5. september 2007 vedrørende procedurereglerne og kriterierne for tilsynsmæssig vurdering af erhvervelser og forøgelse af kapitalandele i den finansielle sektor (15) er der indført detaljerede kriterier for tilsynsmæssig vurdering af investeringsselskabers påtænkte erhvervelser, og der er fastsat en procedure for anvendelsen af disse kriterier. For at tilvejebringe retssikkerhed, klarhed og forudsigelighed i vurderingsprocessen og resultaterne heraf bør kriterierne og fremgangsmåden i forbindelse med tilsynsmæssig vurdering som fastlagt i direktiv 2007/44/EF bekræftes. De kompetente myndigheder bør navnlig vurdere den påtænkte erhververs egnethed og den påtænkte erhvervelses finansielle sundhed i forhold til alle følgende kriterier: den påtænkte erhververs omdømme omdømmet og erfaringen hos den person, som vil lede investeringsselskabet; den påtænkte erhververs finansielle sundhed; om investeringsselskabet vil kunne overholde tilsynskravene på grundlag af dette direktiv og andre direktiver, særlig direktiv 2002/87/EF (16) og 2006/49/EF (17); om erhvervelsen vil medføre øgede interessekonflikter; om der er rimelige grunde til at formode, at hvidvaskning af penge eller finansiering af terrorisme, som omhandlet i artikel 1 i direktiv 2005/60/EF (18), forekommer eller forsøges eller er forekommet eller er blevet forsøgt, eller at den påtænkte erhvervelse vil kunne øge risikoen herfor.

(33) Et investeringsselskab, der har fået tilladelse i sit hjemland, bør have ret til at yde investeringsservice eller udføre investeringsaktiviteter i hele Den Europæiske Union uden at skulle ansøge om særskilt tilladelse fra den kompetente myndighed i den medlemsstat, hvor det ønsker at yde denne service eller udføre disse aktiviteter.

(34) Da en række investeringsselskaber er fritaget fra visse forpligtelser i direktiv 2006/49/EF, bør de forpligtes til enten at have en minimumskapital eller tegne en erhvervsansvarsforsikring eller en kombination heraf. Ved tilpasning af forsikringssummerne bør der tages hensyn til de tilpasninger, der er foretaget i henhold til direktiv af 2002/92/EF. Disse særlige kapitalkravsbestemmelser bør dog ikke foregribe eventuelle beslutninger om, hvorledes sådanne selskaber skal behandles ved fremtidige ændringer af Den Europæiske Unions lovgivning om kapitalkrav.

(35) Da den tilsynsmæssige regulering bør begrænses til de foretagender, som, fordi de forvalter en handelsbeholdning erhvervsmæssigt, udgør en kilde til modpartsrisiko for andre markedsdeltagere, bør foretagender, der handler for egen regning med finansielle instrumenter, inklusive de råvarederivater, der er omfattet af dette direktiv, og foretagender, der yder investeringsservice inden for råvarederivater til kunder i deres hovederhverv på en måde, der er accessorisk i forhold til deres hovederhverv på koncernniveau, såfremt dette hovederhverv ikke er ydelse af investeringsservice i henhold til dette direktiv, udelukkes fra direktivets anvendelsesområde.

(36) For at beskytte en investors ejendomsret og andre tilsvarende rettigheder til værdipapirer samt hans rettigheder til de midler, som selskabet får betroet, bør disse rettigheder navnlig holdes adskilt fra selskabets egne. Dette princip bør dog ikke forhindre et selskab i at investere i eget navn på vegne af investor, når transaktionens form gør dette nødvendigt, og investor er indforstået hermed, f.eks. lån af værdipapirer.

(37) Kravene vedrørende beskyttelse af kundeaktiver er et centralt værktøj til beskyttelse af kunder i forbindelse med leveringen af tjenesteydelser og udøvelsen af aktiviteter. Der kan fritages fra disse krav, når den fulde ejendomsret til midler eller finansielle instrumenter overdrages til et investeringsselskab med henblik på at dække nuværende eller fremtidige, faktiske, eventuelle eller potentielle forpligtelser. Denne generelle mulighed kan skabe usikkerhed og sætte effektiviteten af kravene vedrørende beskyttelse af kundeaktiver over styr. Derfor bør investeringsselskabers mulighed for at indgå aftaler om finansiel sikkerhedsstillelse i form af overdragelse af ejendomsret, jf. Europa-Parlamentets og Rådets direktiv 2002/47/EF af 6. juni 2002 om aftaler om finansiel sikkerhedsstillelse (19), med det formål at sikre eller på anden vis dække deres forpligtelser begrænses, i det mindste, når der er tale om detailkunders aktiver.

(38) Det er nødvendigt at styrke den rolle, investeringsselskabers ledelsesorganer spiller, med hensyn til at sikre sund og forsigtig forvaltning af selskaberne, fremme af markedets integritet og investorernes interesser. For at sikre en sammenhængende tilgang til selskabsstyring bør kravene til investeringsselskaber så vidt muligt svare til dem, der er fastsat i direktiv …/…/EU [CRD IV], ligesom det bør sikres, at kravene står i forhold til arten, omfanget og kompleksiteten af selskabernes aktiviteter. For at forebygge interessekonflikter bør et internt medlem af et investeringsselskabs ledelsesorgan ikke samtidig kunne være internt medlem af en markedsplads' ledelsesorgan, men nok eksternt medlem, for eksempel med henblik på at sikre brugerdeltagelse i beslutningstagningen. Et investeringsselskabs ledelsesorgan bør til enhver tid afsætte tilstrækkelig tid og besidde passende viden, faglig kompetence og erfaring for at kunne forstå selskabets virksomhed og de største risici. For at undgå gruppetankegang og gøre det lettere at stille kritiske spørgsmål bør medlemmerne af ledelsesorganet være tilstrækkeligt forskellige med hensyn til alder, køn, herkomst samt uddannelsesmæssig og erhvervsmæssig baggrund, således at de har en bred vifte af synspunkter og erfaringer. En ligelig fordeling af begge køn er særlig vigtig for at sikre en passende repræsentation af befolkningen. Arbejdstagerrepræsentation i ledelsesorganer bør i de tilfælde, hvor sådan praktiseres, også betragtes som en positiv måde at styrke diversiteten på, fordi den bidrager med et centralt perspektiv og en reel viden om selskabets interne funktionsmåde. Der er desuden brug for mekanismer, som kan sikre, at medlemmer af ledelsesorganer kan stilles til ansvar for alvorlige forvaltningsmæssige mangler.

(39) For at føre effektivt tilsyn og kontrol med et investeringsselskabs aktiviteter bør ledelsesorganet være ansvarligt for selskabets overordnede strategi under hensyntagen til selskabets forretnings- og risikoprofil. Ledelsesorganet bør påtage sig et klart ansvar i hele investeringsselskabets forretningscyklus med hensyn til indkredsning og fastlæggelse af selskabets strategiske målsætninger, godkendelse af dets interne organisation, herunder kriterier for udvælgelse og uddannelse af personale, udformning af generelle politikker for levering af tjenesteydelser og udøvelse af aktiviteter, herunder aflønning af salgspersonale og godkendelse af nye produkter til distribution til kunder. Periodisk overvågning og vurdering af investeringsselskabers strategiske målsætninger, deres interne organisation og deres politikker for levering af tjenesteydelser og udøvelse af aktiviteter bør sikre, at de løbende er i stand til at levere sund og forsigtig forvaltning under hensyntagen til markedernes integritet og investorbeskyttelsen.

(40) Det voksende antal forskellige aktiviteter, som mange investeringsselskaber udøver samtidig, har øget risikoen for interessekonflikter mellem disse forskellige aktiviteter og deres kunders interesser. Det er derfor nødvendigt at fastsætte bestemmelser, der sikrer, at sådanne konflikter ikke skader kunders interesser. ▐

(42) Kommissionens direktiv 2006/73/EF af 10. august 2006 om gennemførelse af Europa-Parlamentets og Rådets direktiv 2004/39/EF for så vidt angår de organisatoriske krav til og betingelserne for drift af investeringsselskaber samt definitioner af begreber med henblik på nævnte direktiv (20) giver medlemsstaterne mulighed for at kræve registrering af telefonsamtaler eller elektroniske meddelelser vedrørende kundeordrer som led i de organisatoriske krav til investeringsselskaber. Registrering af telefonsamtaler eller elektroniske meddelelser vedrørende kundeordrer er forenelig med Den Europæiske Unions charter om grundlæggende rettigheder og er begrundet i behovet for at styrke investorbeskyttelsen, forbedre markedsovervågningen og øge retssikkerheden i investeringsselskabernes og deres kunders interesse. At det er vigtigt at råde over sådanne registreringer, er også nævnt i den tekniske rådgivning til Kommissionen, som Det Europæiske Værdipapirtilsynsudvalg udsendte den 29. juli 2010. Af disse grunde bør der i dette direktiv fastsættes principper for en generel ordning for registrering af telefonsamtaler eller elektroniske meddelelser vedrørende kundeordrer. For så vidt angår meddelelser mellem detailkunder og finansieringsinstitutter bør medlemsstaterne have mulighed for i stedet at anerkende passende skriftlige optegnelser over sådanne meddelelser, når de vedrører finansieringsinstitutter hjemmehørende og filialer beliggende på deres område.

(43) Medlemsstaterne bør sikre respekten for retten til beskyttelse af personoplysninger i overensstemmelse med Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (21) og Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (22) , som regulerer behandlingen af personoplysninger i medfør af dette direktiv . Denne beskyttelse bør navnlig udvides til også at omfatte optagelse af telefonsamtaler og elektroniske meddelelser. Behandlingen af personoplysninger ved den europæiske tilsynsmyndighed (Den Europæiske Værdipapir- og Markedstilsynsmyndighed) (ESMA), som er oprettet ved Europa-Parlamentets og Rådets forordning (EU) nr. 1095/2010 (23), i forbindelse med anvendelsen af dette direktiv er underlagt Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (24).

(44) Anvendelsen af handelsteknologi har udviklet sig betydeligt i det seneste årti og er nu meget udbredt blandt markedsdeltagerne. Mange markedsdeltagere anvender nu algoritmisk handel, hvor en computeralgoritme automatisk bestemmer visse aspekter af en ordre med minimal eller ingen menneskelig medvirken. En særlig form for algoritmisk handel er højfrekvenshandel, hvor et handelssystem meget hurtigt , typisk i løbet af milli- eller mikrosekunder, analyserer data eller signaler fra markedet og derefter reagerer på analysen ved at afgive eller opdatere et stort antal ordrer på meget kort tid. Højfrekvenshandel foregår typisk ved, at handlerne anvender deres egen kapital til at handle med, og kan ofte - uden at udgøre en egentlig strategi - indebære , at der anvendes avanceret teknologi til at gennemføre mere traditionelle strategier som f.eks. prisstillelse eller arbitrage.

(45) I tråd med Rådets konklusioner fra juni 2009 om styrkelse af det finansielle tilsyn på EU-plan og for at bidrage til etableringen af et fælles regelsæt for de finansielle markeder i Den Europæiske Union , medvirke ved den videre udvikling af lige vilkår for medlemsstaterne og markedsdeltagerne, styrke investorbeskyttelsen og forbedre tilsyn og håndhævelse har Den Europæiske Union forpligtet sig til, når det er relevant, at minimere de skønsbeføjelser, der er til rådighed for medlemsstaterne i EU-lovgivningen om finansielle tjenesteydelser. Ud over indførelsen ved dette direktiv af en fælles ordning for registrering af telefonsamtaler eller elektroniske meddelelser vedrørende kundeordrer bør de kompetente myndigheders mulighed for at delegere tilsynsopgaver i visse tilfælde indskrænkes, således at skønsbeføjelserne i forbindelse med kravene til tilknyttede agenter og indberetning fra filialer begrænses. Selv om dette direktiv pålægger de kompetente myndigheder forpligtelser vedrørende sikring af investorbeskyttelse, er intet i dette direktiv imidlertid til hinder for, at medlemsstaterne kan udpege andre myndigheder end de kompetente myndigheder med henblik på udførelse af et supplerende markedstilsyn, der kan forstærke beskyttelsen af detailinvestorerne.

(46) De teknologiske fremskridt har muliggjort højfrekvenshandel og udvikling af nye forretningsmodeller. Højfrekvenshandel lettes gennem samhusning af markedsdeltagernes faciliteter i umiddelbar fysisk nærhed af en markedsplads' matching engine. For at sikre velordnede og retfærdige handelsvilkår er det vigtigt, at markedspladserne forpligtes til at levere sådanne samhusningstjenester på et ikke-diskriminerende, retfærdigt og gennemsigtigt grundlag. Anvendelsen af højfrekvent handelsteknologi har betydet, at investorerne handler hurtigere, i større omfang og på en mere kompleks måde. Teknologien har desuden sat markedsdeltagerne i stand til at give deres kunder direkte adgang til markederne via deres handelsfaciliteter, enten i form af direkte markedsadgang eller sponsoreret ▐ adgang. Handelsteknologien har gavnet markedet og markedsdeltagerne generelt i form af større deltagelse i markederne, muligvis øget likviditet, omend der fortsat hersker tvivl om den reelle dybde af den disponible likviditet , mindre spread, mindre kortfristet volatilitet og muligheder for at opnå en bedre prisdannelse og udførelse af ordrer for kunder. Højfrekvenshandel er dog også forbundet med en række potentielle risici såsom øget risiko for overbelastning af markedspladsernes systemer på grund af store mængder ordrer og risikoen for, at algoritmisk handel genererer dobbelte eller fejlagtige ordrer eller på anden måde fungerer dårligt, så det skaber forstyrrelser på markedet. Herudover er der en risiko for, at algoritmiske handelssystemer overreagerer på andre markedsbegivenheder, hvilket kan forstærke volatiliteten, hvis der i forvejen er et problem på markedet. Algoritmisk handel eller højfrekvenshandel kan lige som enhver anden form for handel anvendes til visse former for misbrug , som bør forbydes inden for rammerne af forordning (EU) nr. …/… [den nye markedsmisbrugsforordning]. Højfrekvenshandel kan desuden som følge af den informationsmæssige fordel, den giver højfrekvenshandlere, motivere investorer til at handle på markedspladser, hvor de kan undgå kontakt med højfrekvenshandlere. Strategier for højfrekvenshandel, der har visse nærmere angivne karakteristika, bør underkastes et særligt reguleringsmæssigt tilsyn. Selv om der overvejende er tale om strategier, der bygger på handel for egen regning, bør et sådant tilsyn også finde anvendelse på tilfælde, hvor udførelsen af handelsstrategien er struktureret med henblik på at undgå, at udførelsen finder sted for egen regning.

(47) Disse potentielle risici ved øget anvendelse af teknologi kan bedst afhjælpes ved en kombination af specifikke risikokontrolforanstaltninger rettet mod selskaber, som benytter sig af algoritmisk handel eller højfrekvenshandel, og andre foranstaltninger rettet mod operatører af alle de markedspladser, som disse selskaber har adgang til. Disse bør afspejle og bygge på de tekniske retningslinjer, som ESMA udstedte i februar 2012 om systemer og kontrolforanstaltninger i et automatiseret handelsmiljø for handelsplatforme, investeringsselskaber og kompetente myndigheder (ESMA/2012/122) med henblik på at styrke markedets modstandsdygtighed på baggrund af teknologiske udviklinger. Det er ønskeligt at sikre, at alle højfrekvenshandelsselskaber, som er direkte medlemmer af en markedsplads, meddeles tilladelse. Dette skulle sikre, at de er omfattet af direktivets organisatoriske krav og er underlagt passende tilsyn. I denne henseende bør ESMA spille en fremtrædende koordineringsmæssig rolle ved at fastlægge passende minimumskursændringer (tick sizes) med henblik på at sikre velordnede markeder på EU-plan. Herudover bør alle ordrer underkastes en passende risikokontrol ved kilden. Der bør derfor også sættes en stopper for praksissen med sponsoreret og "nøgen" adgang for at forebygge risikoen for, at selskaber med utilstrækkelige kontrolforanstaltninger skaber forstyrrelser på markedet, og sikre, at markedsdeltagerne kan identificeres og stilles til ansvar for enhver forstyrrelse, som de er ansvarlige for. Det er ligeledes nødvendigt klart at kunne identificere ordrestrømme hidrørende fra højfrekvenshandel. ESMA bør fortsætte med at overvåge udviklingen i teknologien og i de metoder, der anvendes til at opnå adgang til markedspladser, og fortsætte med at udarbejde retningslinjer med henblik på at sikre, at dette direktivs krav fortsat kan håndhæves effektivt efter indførelse af nye praksisser.

(48) Både selskaber og markedspladser bør sørge for, at det ved hjælp af solide foranstaltninger sikres, at højfrekvenshandel og automatiseret handel ikke skaber forstyrrelser på markedet og ikke kan misbruges. Markedspladserne bør desuden sikre, at deres handelssystemer er modstandsdygtige og behørigt afprøvet med henblik på at behandle øgede ordrestrømme eller modstå markedsstress, og at handelen automatisk kan afbrydes midlertidigt på alle markedspladser i tilfælde af pludselige, uventede prisudsving.

(48a) Det er også nødvendigt at sikre, at markedspladsernes gebyrstrukturer er gennemsigtige, ikke-diskriminerende og retfærdige, og at de ikke er struktureret således, at de fremmer markedsforstyrrelser. Det bør følgelig sikres, at markedspladsernes gebyrstrukturer giver incitament til at mindske antallet af systemmeddelelser i forhold til udførte handler og indebærer højere gebyrer for praksisser såsom annullering af et stort antal eller en stor andel af ordrer, som kan skabe sådanne forstyrrelser og som tvinger markedspladser til øge deres infrastrukturkapacitet, uden at dette nødvendigvis er til gavn for andre markedsdeltagere.

(49) Ud over foranstaltninger vedrørende algoritmisk handel og højfrekvenshandel bør der nedlægges forbud mod sponsoreret og "nøgen" (ufiltreret) adgang og indføres kontrolforanstaltninger vedrørende investeringsselskaber, der giver deres kunder direkte markedsadgang ▐. Selskaber, der tilbyder direkte markedsadgang , bør desuden sikre, at de personer, der anvender en sådan tjeneste, er behørigt kvalificerede, og at anvendelsen af tjenesten er omfattet af risikokontrolforanstaltninger. Enkelthederne i de organisatoriske krav til disse nye former for handel bør fastlægges nærmere i delegerede retsakter. Som supplement til ESMA's beføjelser til at udarbejde opdaterede retningslinjer for forskellige former for markedsadgang og hertil knyttede kontrolforanstaltninger skulle dette sikre, at kravene kan ændres, når det er nødvendigt for at tage højde for yderligere innovation og udvikling på området

(50) I øjeblikket opererer en lang række markedspladser i Unionen, og nogle af disse handler med identiske instrumenter. For at håndtere potentielle risici for investorernes interesser er det nødvendigt at formalisere og yderligere samordne fremgangsmåden i forbindelse med konsekvenserne for handelen på andre markedspladser, hvis en enkelt markedsplads beslutter at suspendere handelen med et finansielt instrument eller fjerne det fra handelen. Af hensyn til retssikkerheden og en forsvarlig håndtering af interessekonflikter bør det i forbindelse med suspension eller fjernelse af instrumenter fra handelen sikres, at hvis et enkelt reguleret marked eller en MHF beslutter at standse handelen på grund af manglende oplysninger om en udsteder eller et finansielt instrument, gør de øvrige markeder eller MHF'er det samme. Herudover er det nødvendigt yderligere at formalisere og forbedre informationsudvekslingen og samarbejdet mellem markedspladserne i tilfælde af ekstraordinære omstændigheder vedrørende et bestemt instrument, der handles på flere markedspladser. Dette bør omfatte ordninger, der kan forhindre, at markedspladser benytter information fremsendt i forbindelse med suspension eller fjernelse af et instrument fra handelen i et kommercielt øjemed.

(51) Flere investorer er blevet aktive på de finansielle markeder, hvor de tilbydes et stadigt mere komplekst og vidtrækkende sæt tjenesteydelser og instrumenter, hvilket er en udvikling, der gør det nødvendigt at indføre en vis harmonisering for at give investorerne et højt beskyttelsesniveau i hele Den Europæiske Union . Da direktiv 2004/39/EF blev vedtaget, var det på grund af investorernes stigende afhængighed af personlige anbefalinger nødvendigt at medtage investeringsrådgivning som en investeringsservice, der kræver tilladelse og er underlagt særlige forpligtelser med hensyn til god forretningsskik. Den fortsatte relevans for kunderne af personlige anbefalinger og tjenesteydelsernes og instrumenternes stadig større kompleksitet gør det nødvendigt at skærpe forpligtelserne med hensyn til god forretningsskik for at styrke investorbeskyttelsen.

(51a) Selv om skærpede forpligtelser til at overholde god forretningsskik i forbindelse med rådgivningstjenester er nødvendige, er de ikke tilstrækkelige til at sikre en passende investorbeskyttelse. Medlemsstaterne bør navnlig sørge for, investeringsprodukter eller strukturerede indskud udformet af investeringsselskaber med henblik på salg til professionelle kunder eller detailkunder er designet til at opfylde de behov og karakteristika, der gør sig gældende for et afgrænset målmarked inden for den relevante kundekategori. Medlemsstaterne bør endvidere sikre, at investeringsselskaber træffer rimelige forholdsregler til at sikre, at investeringsproduktet markedsføres og distribueres til kunder inden for målgruppen. Dette bør imidlertid ikke fritage tredjepartsdistributører for ansvar, såfremt de markedsfører eller distribuerer produkterne uden for målgruppen uden at det selskab, der har designet produktet, er vidende herom eller har givet samtykke hertil. Selskaberne bør endvidere med periodiske mellemrum tage deres produkters præstationsniveau op til revision for at vurdere, om produkterne har præsteret, som de var designet til, og hvorvidt målmarkedet stadig er det rigtige for produktet. Investorerne har desuden brug for relevant information om produkterne og navnlig for information leveret på et konsistent grundlag om den kumulerede virkning af forskellige lag af gebyrer på investeringsafkastet. Der bør i denne forbindelse tages hensyn til bestemmelserne i artikel 80, stk. 8, i direktiv 2006/48/EF.

(52) For at give investorerne alle relevante oplysninger bør der stilles krav om, at investeringsselskaber, der yder investeringsrådgivning, præciserer grundlaget for deres rådgivning, navnlig hvilke produkter de tager med i betragtning ved personlige anbefalinger til kunder, prisen for rådgivningen eller, hvis det ikke er muligt at fastslå omkostningerne til gebyrer og tilskyndelser, før rådgivningen ydes, den måde, hvorpå omkostningerne beregnes, hvorvidt investeringsrådgivningen ydes sammen med accept eller modtagelse af tilskyndelser fra tredjepart , og hvorvidt investeringsselskaberne giver kunderne en periodisk vurdering af de anbefalede finansielle instrumenters hensigtsmæssighed. Det bør også kræves, at investeringsselskaber forklarer deres kunder, hvorfor de giver dem de pågældende råd. ESMA-retningslinjer kunne være et nyttigt middel til at sikre en effektiv og konsekvent anvendelse af disse bestemmelser. For yderligere at præcisere regelsættet for investeringsrådgivning og samtidig give investeringsselskaber og kunder en vis valgfrihed, bør der fastsættes betingelser for leveringen af denne tjenesteydelse, når selskaberne meddeler kunderne, at rådgivningen leveres sammen med en accept eller modtagelse af tilskyndelser fra tredjeparter . Når investeringsselskabet yder skønsmæssig porteføljepleje, bør det forud for aftalen informere kunden om det forventede omfang af tilskyndelser, og de periodiske rapporter bør indeholde oplysninger om alle tilskyndelser, der er betalt og modtaget . Da det er nødvendigt at sikre, at sådanne tredjepartstilskyndelser ikke forhindrer investeringsselskabet i at handle i kundens bedste interesse, bør det være muligt under visse betingelser at forbyde modtagelse af sådanne tilskyndelser eller at kræve, at de overdrages til kunden.

(52a) For at beskytte forbrugerne yderligere bør det endvidere sikres, at investeringsselskaber ikke aflønner eller vurderer deres egne medarbejderes præstationer på en måde, der strider mod selskabernes forpligtelse til at handle i kundernes bedste interesse. Aflønningen af medarbejdere, der sælger eller rådgiver om investeringer, bør derfor ikke udelukkende afhænge af opfyldelsen af salgsmål eller af selskabets fortjeneste på et bestemt finansielt instrument, da dette ville give incitament til at levere oplysninger, som ikke er reelle, klare eller ikke-vildledende, eller at afgive anbefalinger, som ikke er i kundens bedste interesse.

(52b) I lyset af investeringsprodukters kompleksitet og den løbende fornyelse af deres design er det også vigtigt at sikre, at medarbejdere, der rådgiver om eller sælger investeringsprodukter til detailkunder, har den fornødne viden og kompetence i forhold til de tilbudte produkter. Det er nødvendigt, at investeringsselskaberne giver deres medarbejdere den fornødne tid og de fornødne ressourcer til at erhverve denne viden og kompetence og til at anvende den i deres betjening af kunder.

(53) Det er tilladt for investeringsselskaber at yde investeringsservice, som udelukkende består i at udføre kundens ordrer og/eller at modtage og formidle disse ordrer, uden at skulle indhente oplysninger om kundens viden og erfaring for at vurdere, om den tjenesteydelse eller det instrument, der er tale om, egner sig for vedkommende. Da disse tjenesteydelser indebærer en indskrænkning af kundebeskyttelsen bør betingelserne for deres levering forbedres. Navnlig bør det være udelukket at kunne levere disse tjenesteydelser sammen med den accessoriske tjenesteydelse, der består i kredit- eller långivning til investorer, således at disse kan udføre en transaktion, hvori investeringsselskabet deltager, da dette øger transaktionens kompleksitet og gør det vanskeligere at forstå de involverede risici. Desuden bør kriterierne for udvælgelse af de finansielle instrumenter, som disse tjenesteydelser vedrører, defineres bedre for at udelukke finansielle instrumenter, ▐ som omfatter et derivat , medmindre det pågældende derivat ikke forøger risikoen for kunden, eller en struktur, som gør det vanskeligt for kunden at forstå den involverede risiko.

(54) Krydssalg er en almindelig strategi for udbydere af finansielle detailtjenesteydelser i hele Den Europæiske Union . Denne salgsform kan indebære fordele for detailkunder, men der kan også være tale om fremgangsmåder, som ikke tager tilstrækkeligt højde for kundernes interesser. For eksempel kan nogle former for krydssalg, navnlig koblingspraksis, hvor to eller flere finansielle tjenesteydelser sælges samlet i en pakke og mindst én af disse tjenesteydelser ikke foreligger separat, fordreje konkurrencen og indvirke negativt på kundemobiliteten og kundernes evne til at foretage informerede valg. Et eksempel på koblingspraksis kan være, at der skal åbnes en løbende konto, når en detailkunde ydes en investeringsservice. Bundtning, hvor to eller flere finansielle tjenesteydelser sælges samlet i en pakke, men også kan købes hver for sig, kan ganske vist også virke konkurrencefordrejende og indvirke negativt på kundemobiliteten og kundernes evne til at foretage informerede valg, men denne praksis giver i det mindste kunden en valgmulighed og er derfor muligvis mindre til hinder for investeringsselskabers efterlevelse af deres forpligtelser i henhold til dette direktiv. Disse fremgangsmåder bør gøres til genstand for en omhyggelig vurdering med henblik på at fremme konkurrencen og forbrugernes valgmuligheder.

(55) En tjenesteydelse bør betragtes som leveret på initiativ af en kunde, medmindre kunden anmoder om den som svar på en personlig henvendelse fra selskabet eller på dets vegne til den pågældende kunde og denne henvendelse indeholder en opfordring eller søger at påvirke kunden for så vidt angår et bestemt finansielt instrument eller en bestemt transaktion. En tjenesteydelse kan betragtes som leveret på kundens initiativ, selv om kunden anmoder om den på grundlag af en henvendelse, der søger at fremme eller indeholder et tilbud om finansielle instrumenter på en måde, som i kraft af sin karakter er generel og henvendt til offentligheden eller en større gruppe eller kategori af kunder eller potentielle kunder.

(56) Et af formålene med direktivet er at beskytte investorerne. Foranstaltningerne til beskyttelse af investorerne bør tilpasses de forskellige investorkategorier (detailinvestorer, professionelle investorer og modparter). Men for at styrke regelsættet for levering af tjenesteydelser, uafhængigt af hvilke kategorier af kunder der er tale om, bør det præciseres, at principperne om at handle ærligt, redeligt og professionelt og forpligtelsen til at være reel, klar og ikke-vildledende gælder i forholdet til alle kunder.

(57) Uanset princippet om hjemlandstilladelse og hjemlandstilsyn og hjemlandets håndhævelse af forpligtelser i forbindelse med drift af filialer vil det være hensigtsmæssigt, at den kompetente myndighed i værtslandet får ansvaret for at håndhæve visse forpligtelser fastlagt i dette direktiv, når forretninger gennemføres gennem en filial på det område, hvor filialen er beliggende, idet denne myndighed er tættest på filialen og bedre i stand til at afdække og gribe ind over for tilsidesættelse af reglerne for filialens drift.

(58) Det er nødvendigt at pålægge investeringsselskaber en effektiv "best execution"-forpligtelse for at sikre, at investeringsselskaberne udfører kundeordrer på de for kunden gunstigste vilkår. Denne forpligtelse bør gælde for det selskab, der har kontraktlige eller agentmæssige forpligtelser over for kunden.

(58a) Med henblik på at bidrage til et bredere aktionærgrundlag i Unionen bør rammerne for "best execution" udvides for detailinvestorer, så de kan få adgang til det større udvalg af handelssteder, som nu findes i hele Unionen. Teknologiske fremskridt i forhold til at føre tilsyn med "best execution" bør overvejes i forbindelse med anvendelsen af rammerne for "best execution".

(59) For at skærpe de betingelser, der gælder for investeringsselskabers forpligtelse til at udføre ordrer på de for kunderne gunstigste vilkår i overensstemmelse med dette direktiv, bør handelsstederne pålægges at offentliggøre oplysninger om kvaliteten af udførelsen af transaktioner på de enkelte handelssteder.

(60) De oplysninger, investeringsselskaberne stiller til rådighed for deres kunder vedrørende deres ordreudførelsespolitik, er ofte af generel og standardiseret karakter og giver ikke kunderne mulighed for at forstå, hvordan en ordre udføres, eller for at efterprøve, om selskaberne efterlever deres forpligtelse til at udføre ordrer på de for kunderne gunstigste vilkår. For at styrke investorbeskyttelsen bør principperne vedrørende de oplysninger, investeringsselskaber giver deres kunder om ordreudførelsespolitikken, præciseres, og selskaberne bør pålægges en gang i kvartalet og for hver kategori af finansielle instrumenter at offentliggøre de vigtigste handelssteder, hvor de har udført kundeordrer i det forudgående år, og at tage hensyn til disse oplysninger og til de oplysninger, som markedspladserne offentliggør om udførelseskvaliteten i deres strategier for "best execution" . ▐

(62) Personer, som yder investeringsservice på flere end et investeringsselskabs vegne, bør betragtes ikke som tilknyttede agenter, men som investeringsselskaber, hvis de falder ind under definitionen i dette direktiv, med undtagelse af visse personer der kan være undtaget.

(63) Dette direktiv bør ikke anfægte tilknyttede agenters ret til at udøve aktiviteter, der er omfattet af andre direktiver, og beslægtede aktiviteter, der involverer andre finansielle tjenesteydelser eller produkter end dem, der er omfattet af dette direktiv, heller ikke selv om aktiviteterne udøves for dele af samme finansielle koncern.

(64) Direktivet bør ikke omfatte betingelserne for at udøve virksomhed uden for investeringsselskabets område (dørsalg).

(65) Medlemsstaternes kompetente myndigheder bør ikke registrere en tilknyttet agent eller bør trække registreringen tilbage, hvis de aktiviteter, der rent faktisk udøves, klart viser, at den tilknyttede agent har valgt en bestemt medlemsstats retssystem med henblik på at unddrage sig strengere normer, som gælder i en anden medlemsstat på det område, hvor denne agter at udøve eller udøver størstedelen af sine aktiviteter.

(66) Ved anvendelsen af dette direktiv bør godkendte modparter anses for at handle som kunder.

(67) Den finansielle krise har vist, at ikke-detailkunders evne til at vurdere risiciene i forbindelse med deres investeringer, er begrænset. Det bør slås fast, at reglerne om god forretningsskik skal håndhæves for så vidt angår de investorer, der har størst behov for beskyttelse, men de krav, der gælder for forskellige kategorier af kunder, bør også afstemmes bedre. I den forbindelse bør en række oplysnings- og indberetningskrav udvides til også at omfatte forholdet til godkendte modparter. Der bør navnlig gælde relevante krav med hensyn til beskyttelse af kunders finansielle instrumenter og midler samt oplysning og indberetning vedrørende mere komplekse finansielle instrumenter og transaktioner. For bedre at afspejle kommuners og andre lokale offentlige myndigheders opgaver, som ikke bør bestå i at drive forretning på basis af spekulative instrumenter , bør disse være klart udelukket fra listen over godkendte modparter og kunder, der anses for at være professionelle kunder, samtidig med at de fortsat skal have mulighed for at anmode om at blive behandlet som professionelle kunder under forudsætning af overholdelse af strenge betingelser, som medlemsstaterne har fastlagt .

(68) Forpligtelsen til at offentliggøre limiterede kundeordrer i forbindelse med transaktioner med godkendte modparter bør kun finde anvendelse, hvis modparten udtrykkeligt sender en limiteret ordre til et investeringsselskab med henblik på udførelse af ordren. ▐

(70) Alle investeringsselskaber bør have samme mulighed for at blive medlem af eller have adgang til regulerede markeder i hele Den Europæiske Union . Uanset hvordan transaktionerne finder sted i medlemsstaterne, skal de tekniske og juridiske begrænsninger i adgangen til regulerede markeder afskaffes.

(71) For lettere at gøre afviklingen af grænseoverskridende transaktioner endelige bør investeringsselskaber have adgang til clearing- og afviklingssystemerne i hele Den Europæiske Union , uanset om transaktionerne er gennemført over regulerede markeder i den pågældende medlemsstat. Der bør stilles krav om, at investeringsselskaber, som ønsker at deltage direkte i andre medlemsstaters afviklingssystemer, bør opfylde de relevante driftsmæssige og kommercielle krav til medlemskab og overholde forsigtighedsforanstaltninger for at bevare gnidningsfri og velfungerende finansielle markeder.

(72) Tredjelandsselskabers levering af tjenesteydelser i Den Europæiske Union er underlagt nationale ordninger og krav. Der er tale om meget forskelligartede ordninger, og de selskaber, der er meddelt tilladelse efter disse ordninger, er ikke omfattet af den frie udveksling af tjenesteydelser og heller ikke af etableringsretten i andre medlemsstater end den, hvor de er etableret. Der bør indføres et fælles regelsæt på EU-plan for tredjelandsselskaber, herunder såvel investeringsselskaber som markedsoperatører. Med henblik på at give tredjelandsselskaber mulighed for at opnå et pas, der kan sætte dem i stand til at yde investeringsservice og udføre investeringsaktiviteter i hele Den Europæiske Union, bør regelsættet harmonisere de eksisterende, ukoordinerede regler, sørge for sikkerhed og ensartet behandling af tredjelandsselskaber, der får adgang til Unionen, sikre, at Kommissionen foretager en effektiv ækvivalensvurdering af tredjelandenes retlige og tilsynsmæssige rammer , idet den prioriterer vurderingen af EU's største handelspartnere og områder omfattet af G20-programmet, samt sikre et sammenligneligt beskyttelsesniveau for investorer i Unionen, der modtager tjenesteydelser leveret af tredjelandsselskaber.

(73) Leveringen af tjenesteydelser til detailkunder eller til kunder, der har valgt at give afkald på visse former for beskyttelse for at blive behandlet som professionelle kunder , bør altid forudsætte, at der er etableret en filial i Den Europæiske Union . I forbindelse med oprettelsen af en filial bør der gælde et krav om tilladelse og tilsyn i Den Europæiske Union . Der bør indføres passende ordninger for samarbejde mellem den berørte kompetente myndighed og den kompetente myndighed i tredjelandet. Filialen bør have fri rådighed over en tilstrækkelig startkapital. Når der er meddelt tilladelse, bør filialen være underlagt tilsyn i den medlemsstat, hvor den er etableret; det pågældende tredjelandsselskab bør med forbehold af underretning kunne levere tjenesteydelser i andre medlemsstater gennem den filial, der er meddelt tilladelse og omfattet af tilsyn. Leveringen af tjenesteydelser til Unionen , som ikke går gennem en filial, bør være begrænset til godkendte modparter og andre professionelle kunder end dem, som har givet afkald på beskyttelse for at blive behandlet som professionelle kunder. Disse tjenesteydelser bør desuden være underlagt registrering hos ESMA og tilsyn i tredjelandet , medmindre de udelukkende leveres på kundens eget initiativ. Der bør iværksættes passende ordninger for samarbejde mellem ESMA og de kompetente myndigheder i tredjelandet.

(74) Dette direktivs bestemmelse om regulering af tredjelandsselskabers levering af investeringsservice eller -aktiviteter i Den Europæiske Union bør ikke anfægte muligheden for, at personer, der er etableret i Unionen, kan modtage investeringsservice fra et tredjelandsselskab udelukkende på eget initiativ. Når et tredjelandsselskab leverer tjenesteydelser på udelukkende eget initiativ af en person, der er etableret i Unionen, bør disse tjenesteydelser ikke anses for at være leveret på Unionens område. Når et tredjelandsselskab opsøger kunder eller potentielle kunder i Unionen eller markedsfører investeringsservice eller -aktiviteter sammen med accessoriske tjenesteydelser i Unionen, bør det ikke anses for at være en tjenesteydelse, som leveres udelukkende på kundens eget initiativ.

(75) Tilladelsen til at drive et reguleret marked bør omfatte alle aktiviteter, som har direkte forbindelse med offentliggørelse, behandling, udførelse, bekræftelse og indberetning af ordrer fra det tidspunkt, hvor ordrerne modtages af det regulerede marked, til det tidspunkt, hvor de formidles med henblik på endelig afvikling, og alle aktiviteter med relation til finansielle instrumenters optagelse til handel. Tilladelsen bør tillige omfatte transaktioner, som gennem prisstillere, der er udpeget af det regulerede marked, gennemføres i henhold til det regulerede markeds systemer og i overensstemmelse med dette systems regler. I lyset af prisstillernes betydning for markedernes mulighed for at fungere korrekt og effektivt, bør markedspladserne indgå skriftlige aftaler med prisstillerne, der præciserer deres forpligtelser og sikrer, at de, når bortset fra helt exceptionelle tilfælde, opfylder deres forpligtelse til at levere likviditet til markedet. Ikke alle transaktioner, der indgås af medlemmer eller deltagere på det regulerede marked, i en MHF eller en OHF, anses for at være indgået inden for det regulerede markeds, MHF'ens eller OHF'ens systemer. Transaktioner, som medlemmer eller deltagere indgår på bilateral basis, og som ikke opfylder alle de forpligtelser, der gælder for et reguleret marked, en MHF eller en OHF i henhold til dette direktiv, bør anses som transaktioner, der indgås uden for et reguleret marked, en MHF eller en OHF, ved anvendelsen af definitionen på en systematisk internalisator (systematic internaliser). I sådanne tilfælde bør investeringsselskaber forpligtes til at offentliggøre bindende prisstillelser, hvis betingelserne i dette direktiv er opfyldt.

(76) Leveringen af tjenesteydelser vedrørende centrale markedsdata, som er afgørende for, at brugerne i givet fald kan danne sig et overblik over handelsaktiviteten på Den Europæiske Unions markeder , og for, at de kompetente myndigheder kan modtage præcise og fuldstændige oplysninger om relevante transaktioner, bør være underlagt krav om tilladelse og regulering for at sikre den nødvendige kvalitet.

(77) Indførelsen af godkendte offentliggørelsesordninger forventes at forbedre kvaliteten af de handelsgennemsigtighedsoplysninger, som offentliggøres i OTC-regi, og bidrage betydeligt til at sikre, at disse data offentliggøres på en måde, der letter konsolideringen med data offentliggjort af markedspladser.

(78) Da der nu er indført en markedsstruktur, som giver mulighed for konkurrence mellem forskellige markedspladser, er det vigtigt, at der snarest muligt indføres et effektiv og omfattende system for konsolideret løbende handelsinformation (consolidated tape). Indførelsen af en kommerciel løsning vedrørende konsolideret løbende handelsinformation for aktier og aktielignende instrumenter forventes at bidrage til et mere integreret europæisk marked og gøre det nemmere for markedsdeltagerne at få adgang til en konsolideret oversigt over de handelsgennemsigtighedsoplysninger, der er til rådighed. Den påtænkte løsning er baseret på, at der meddeles tilladelse til leverandører, som arbejder efter forudfastsatte og tilsynsunderlagte parametre med henblik på at sikre, at der leveres konsistente og nøjagtige markedsdata, og som konkurrerer med hinanden, så der kan leveres teknisk meget avancerede, innovative løsninger, som i størst muligt omfang kommer markedet til gode. For at fremme en snarlig udvikling af en levedygtig konsolideret løbende handelsinformation bør Kommissionen snarest muligt vedtage delegerede retsakter med nærmere detaljer om den informationsforpligtelse, der påhviler udbydere af en konsolideret løbende handelsinformation. Ved at kræve, at alle leverandører af konsolideret løbende handelsinformation skal konsolidere alle APA-oplysninger, sikres det, at konkurrencen kommer til at dreje sig om kvaliteten af den service, kunderne modtager, frem for om bredden af de omfattede oplysninger. Ikke desto mindre bør der allerede nu tages højde for udvikling af en offentlig løsning, såfremt den kommercielle løsning ikke fører til rettidig levering af et effektivt og omfattende system for konsolideret løbende handelsinformation.

(79) Ved revisionen af direktiv 2006/49/EF bør der fastsættes minimumskapitalkrav, som regulerede markeder skal opfylde for at få tilladelse, og der bør i den forbindelse tages hensyn til den særlige form for risici forbundet med sådanne markeder.

(80) Et reguleret markeds operatører bør også kunne drive en MHF i overensstemmelse med de relevante bestemmelser i dette direktiv.

(81) Dette direktivs bestemmelser om instrumenters optagelse til handel i henhold til de af det regulerede marked håndhævede regler bør ikke berøre anvendelsen af Europa-Parlamentets og Rådets direktiv 2001/34/EF af 28. maj 2001 vedrørende betingelserne for værdipapirers optagelse til officiel notering på en fondsbørs samt oplysninger, der skal offentliggøres om disse værdipapirer (25). Et reguleret marked bør ikke forhindres i at stille strengere krav til udstederne af værdipapirer eller instrumenter, som det regulerede marked påtænker at optage til handel, end dem, der stilles i medfør af dette direktiv.

(82) Medlemsstaterne bør kunne udpege forskellige kompetente myndigheder til at håndhæve direktivets vidtrækkende forpligtelser. Disse myndigheder bør være offentlige myndigheder, hvilket sikrer myndighedernes uafhængighed af økonomiske aktører og forhindrer interessekonflikter. I overensstemmelse med national lovgivning bør medlemsstaterne sikre passende finansiering af den kompetente myndighed. Udpegningen af offentlige myndigheder bør ikke udelukke uddelegering under den kompetente myndigheds ansvar.

(83) På G20-topmødet i Pittsburgh den 25. september 2009 blev man enige om at forbedre finans- og råvaremarkedernes regulering, virkemåde og gennemsigtighed med henblik på at imødegå råvareprisernes overdrevne volatilitet. I Kommissionens meddelelse af 28. oktober 2009 om en bedre fungerende fødevareforsyningskæde i Europa og Kommissionens meddelelse af 2. februar 2011 om imødegåelse af udfordringerne på råvaremarkederne og med hensyn til råstoffer beskrives en række foranstaltninger, der bør træffes som led i revisionen af direktiv 2004/39/EF. I september 2011 offentliggjorde Den Internationale Børstilsynsorganisation en række principper for regulering af og tilsyn med råvarederivatmarkeder ("Principles for the Regulation and Supervision of Commodity Derivatives Markets"). Disse principper blev bakket op på G20-topmødet i Cannes den 4. november 2011, hvor man opfordrede til at udstyre markedsregulatorer med formelle beføjelser inden for positionsforvaltning, herunder beføjelser til at opstille forudgående positionslofter i relevant omfang.

(84) De beføjelser, der er tillagt de kompetente myndigheder, bør suppleres af udtrykkelige beføjelser til at indhente oplysninger hos en hvilken som helst person vedrørende størrelsen af og formålet med en position i derivataftaler, der vedrører råvarer, og til at anmode den pågældende om at tage skridt til at reducere størrelsen af positionen i derivataftalerne.

(85) De kompetente myndigheder og markedspladserne bør tillægges udtrykkelige beføjelser til at lægge loft over de muligheder, en person eller en kategori af personer har for at indgå eller besidde en derivataftale vedrørende en råvare , baseret på tekniske standarder fastlagt af ESMA, og til på anden vis at forvalte positioner på en måde, der fremmer integriteten af markedet for derivatet og den underliggende råvare uden at begrænse likviditeten unødigt. Et sådant loft bør kunne anvendes på både individuelle transaktioner og positioner, som er opbygget over længere tid. Især i sidstnævnte tilfælde bør den kompetente myndighed sikre, at disse positionslofter er ikke-diskriminerende, klart definerede, tager behørigt hensyn til det pågældende markeds særlige karakteristika og er nødvendige for at sikre markedets integritet og ordentlige funktion. Sådanne lofter bør ikke gælde for positioner, der objektivt set begrænser de risici, som er direkte knyttet til de forretningsmæssige aktiviteter vedrørende råvaren. Med henblik på at undgå, at reguleringen af derivater får utilsigtede indvirkninger på markederne for den underliggende råvare bør der endvidere foretages en præcisering af sondringen mellem spot- og futures-kontrakter.

(86) Ud over de beføjelser, som tildeles de kompetente myndigheder, bør alle markedspladser, der tilbyder handel med råvarederivater, indføre passende begrænsninger og andre relevante ordninger for positionsforvaltning, som måtte være nødvendige for at støtte likviditeten, forebygge markedsmisbrug og sikre korrekte prisdannelses- og afviklingsvilkår. Sådanne ordninger kan f.eks. omfatte identifikation af opbygningen af store positionskoncentrationer, som er særligt tæt på afvikling, positionslofter, lofter for prisudsving, ordreafvikling eller overførsel af åbne positioner, suspension af handelen, ændrede leveringsbetingelser, annullerede handler og krav om leveringsintentioner. ESMA bør offentliggøre og ajourføre en liste i resuméform over samtlige sådanne gældende foranstaltninger. Begrænsninger bør anvendes på en ensartet måde og tage hensyn til det pågældende markeds særlige karakteristika. Hvem de gælder for og eventuelle undtagelser bør - ligesom de relevante kvantitative tærskler, der udgør begrænsningerne, eller som kan udløse andre forpligtelser - være klart defineret. I betragtning af, af ingen enkelt markedsplads har overblik over de samlede positioner, dens medlemmer eller deltagere har taget på det samlede marked, bør det også være muligt at præcisere kontrolforanstaltningerne via reguleringsmæssige tekniske standarder, bl.a. med henblik på at undgå eventuelle forskelle i begrænsningernes ▐ virkninger ved disses anvendelse på sammenlignelige kontrakter på forskellige markedspladser.

(87) De markedspladser, på hvilke der handles med de mest likvide råvarederivater, bør offentliggøre en samlet ugentlig oversigt over de positioner, der besiddes af de forskellige typer markedsdeltagere, herunder kunderne hos de markedsdeltagere, der ikke handler for egen regning. En fuldstændig, detaljeret opdeling efter både markedsdeltagerens type og identitet bør stilles til rådighed for den kompetente myndighed efter anmodning, idet der i relevant omfang tages hensyn til de rapporteringskrav, som i forvejen er fastlagt i artikel 8 i Europa-Parlamentets og Rådets forordning (EU) nr. 1227/2011 af 25. oktober 2011 om integritet og gennemsigtighed på engrosenergimarkederne (26) . ▐

(89) Det er ønskeligt at lette små og mellemstore virksomheders (SMV) adgang til kapital og at fremme den videre udvikling af specialiserede markeder, der tager hensyn til små og mellemstore udstederes behov. Disse markeder, der som regel drives som MHF'er i henhold til dette direktiv, betegnes almindeligvis som SMV-markeder eller vækstmarkeder. Oprettelsen inden for MHF-kategorien af en ny underkategori for SMV-vækstmarkeder og disse markeders registrering forventes at øge deres synlighed og højne deres profil samt at bidrage til udviklingen af fælleseuropæiske reguleringsstandarder for disse markeder. Opmærksomheden bør rettes mod, hvordan man gennem fremtidig lovgivning yderligere kan fremme anvendelsen af dette marked som en ny aktivklasse, der vil være attraktiv for investorer. Al øvrig lovgivning om EU's markeder bør opdateres for at mindske den administrative byrde og give yderligere incitament til at notere SMV'er på vækstmarkederne for SMV'er.

(90) Kravene til denne nye kategori af markeder skal være tilstrækkeligt fleksible for at kunne tage højde for hele den vifte af succesrige markedsmodeller, der findes i hele Europa. De skal også skabe den rette balance mellem opretholdelsen af høje investorbeskyttelsesniveauer, som er nødvendige for at fremme investorernes tillid til udstederne på disse markeder, og reduktionen af unødvendige administrative byrder for disse udstedere. Det foreslås, at yderligere detaljer vedrørende kravene til SMV-markeder, f.eks. vedrørende kriterierne for optagelse til handel på et sådant marked, beskrives nærmere i delegerede retsakter eller tekniske standarder.

(91) Da det er vigtigt ikke at påvirke eksisterende succesrige markeder negativt, bør operatører af markeder rettet mod SMV-udstedere have mulighed for at vælge at fortsætte driften af et sådan marked efter kravene i direktivet uden at søge om registrering som et SMV-vækstmarked.

(92) Eventuelle fortrolige oplysninger, som kontaktpunktet i en medlemsstat modtager gennem kontaktpunktet i en anden medlemsstat, bør ikke betragtes som rent nationale oplysninger.

(93) Det er nødvendigt at gøre de kompetente myndigheders beføjelser mere ensartede for at bane vej for, at bestemmelserne håndhæves med lige stor styrke i hele det integrerede finansielle marked. Et fælles sæt af mindstebeføjelser kombineret med de nødvendige ressourcer bør sikre tilsynets effektivitet.

(94) I betragtning af den store betydning og markedsandel, en række MHF'er har fået, bør det sikres, at der indføres passende samarbejdsordninger mellem MHF'ens kompetente myndighed og den kompetente myndighed i det land, hvor MHF'en leverer tjenesteydelser. For at foregribe en eventuel tilsvarende udvikling bør dette udvides til også at omfatte OHF'er.

(95) For at sikre, at investeringsselskaber og regulerede markeder, de personer, der faktisk varetager den daglige ledelse, samt medlemmerne af investeringsselskabernes og de regulerede markeders ledelsesorganer overholder bestemmelserne i dette direktiv og i forordning (EU) nr. …/… [MiFIR], og at de behandles ens i hele Den Europæiske Union , bør medlemsstaterne indføre administrative sanktioner og foranstaltninger, som er effektive, står i rimeligt forhold til overtrædelsen og er afskrækkende. Derfor bør de administrative sanktioner og foranstaltninger, som medlemsstaterne har fastlagt, opfylde en række væsentlige krav vedrørende adressaterne, de kriterier, der skal tages hensyn til ved anvendelsen af en sanktion eller foranstaltning, offentliggørelsen af sanktioner og foranstaltninger, de vigtigste sanktionsbeføjelser og størrelsen af de administrative bøder.

(96) Især bør de kompetente myndigheder have beføjelse til at pålægge bøder, der er tilstrækkeligt store til at opveje de fordele, der kan forventes opnået, og være afskrækkende selv for større institutter og deres ledere.

(97) Af hensyn til en ensartet anvendelse af sanktioner i alle medlemsstater bør medlemsstaterne sikre, at de kompetente myndigheder ved valget af arten af administrative sanktioner eller foranstaltninger og fastsættelse af størrelsen af de administrative bøder tager højde for alle relevante omstændigheder.

(98) For at sikre, at sanktionerne virker afskrækkende på offentligheden som helhed, bør sanktioner altid offentliggøres, undtagen i visse velafgrænsede tilfælde.

(99) For at kunne afdække potentielle overtrædelser bør de kompetente myndigheder have de nødvendige undersøgelsesbeføjelser og bør fastlægge effektive og pålidelige mekanismer, der tilskynder til at indberette potentielle eller faktiske overtrædelser , herunder ved at beskytte medarbejdere, der indberetter overtrædelser begået inden for deres egen virksomhed . Disse mekanismer bør ikke være til hinder for passende beskyttelse af personer, som er tiltalt. Der bør indføres hensigtsmæssige procedurer for at sikre den indberettede persons ret til at forsvare sig og blive hørt, inden der træffes en endelig afgørelse, og til at påklage en for vedkommende ugunstig afgørelse til en domstol.

(100) Dette direktiv bør foreskrive både administrative sanktioner og foranstaltninger for at kunne omfatte alle skridt, der indledes efter en overtrædelse, og som skal forhindre yderligere overtrædelser, uanset om de i henhold til national lovgivning betragtes som sanktioner eller som foranstaltninger.

(101) Dette direktiv bør ikke berøre medlemsstaternes retsforskrifter vedrørende strafferetlige sanktioner. Medlemsstaterne bør, uden at det i øvrigt berører deres retssystemer, sørge for, at et medlem af et investeringsselskabs eller en markedsoperatørs ledelsesorgan, der påstås at have krænket bestemmelserne i eller begået en lovovertrædelse på områder, som er omfattet af dette direktiv eller af forordning (EU) nr. … / … [MiFIR], personligt kan gøres til genstand for civil- eller strafferetlig retsforfølgning .

(102) Med henblik på kundebeskyttelse og uden at det berører kunders ret til at indbringe deres sag for domstolene, bør medlemsstaterne sikre, at offentlige eller private organer til bilæggelse af udenretslige tvister indgår i et samarbejde med henblik på løsningen af grænseoverskridende tvister under hensyntagen til Kommissionens henstilling 98/257/EF af 30. marts 1998 om de principper, der finder anvendelse på organer med ansvar for udenretlig bilæggelse af tvister på forbrugerområdet (27), og Kommissionens henstilling 2001/310/EF af 4. april 2001 (28) om principper for udenretslige organer til mindelig bilæggelse af tvister på forbrugerområdet. Når medlemsstaterne indfører klage- og procesordninger til udenretslig bilæggelse af tvister, bør de opfordres til at gøre brug af eksisterende grænseoverskridende samarbejdsmekanismer, især netværket for klager over finansielle tjenesteydelser (FIN-Net).

(103) Enhver udveksling eller videregivelse af oplysninger mellem kompetente myndigheder, andre myndigheder, organer eller personer bør være i overensstemmelse med reglerne om videregivelse af personoplysninger til tredjelande, jf. direktiv 95/46/EF. Enhver udveksling eller videregivelse af personoplysninger, som ESMA foretager med tredjelande, bør være i overensstemmelse med reglerne om videregivelse af personoplysninger i forordning (EF) nr. 45/2001.

(104) Det er nødvendigt at skærpe bestemmelserne om udveksling af oplysninger mellem nationale kompetente myndigheder og udvide disses pligt til at yde hinanden bistand og til at samarbejde. Som følge af den øgede grænseoverskridende aktivitet bør de kompetente myndigheder udveksle de for deres hverv nødvendige oplysninger for at sikre en effektiv håndhævelse af dette direktiv, også i situationer, hvor tilsidesættelse eller mistanke om tilsidesættelse af direktivet eventuelt berører myndighederne i to eller flere medlemsstater. En streng tjenstlig tavshedspligt er nødvendig for at sikre, at udvekslingen af oplysninger fungerer gnidningsløst, og at særlige rettigheder respekteres. ▐

(106) Beføjelsen til at vedtage retsakter bør delegeres til Kommissionen i overensstemmelse med artikel 290 i TEUF for så vidt angår enkeltheder vedrørende undtagelser, præciseringen af visse definitioner, kriterierne for vurdering af et investeringsselskabs påtænkte erhvervelser, de organisatoriske krav til investeringsselskaber, håndteringen af interessekonflikter, forpligtelser med hensyn til god forretningsskik i forbindelse med ydelsen af investeringsservice, udførelsen af ordrer på de for kunden gunstigste betingelser, behandlingen af kundeordrer, transaktioner med godkendte modparter, SMV-vækstmarkeder, kriterierne for vurdering af startkapitalen hos finansieringsinstitutter i et tredjeland, foranstaltninger vedrørende systemers modstandsdygtighed, automatisk afbrydelse af handelen og elektronisk handel, finansielle instrumenters optagelse til handel, suspension af handelen med og fjernelse fra handelen af finansielle instrumenter, lofter for positionsrapportering efter kategori af handlende, præcisering af hvad der udgør rimelige forretningsmæssige vilkår, for at en APA kan offentliggøre oplysninger, for at CTP'er kan give adgang til datastrømme, og for at en godkendt indberetningsmekanisme (ARM) kan indberette oplysninger, præcisering af de nærmere informationsforpligtelser, som påhviler CTP'er , samt samarbejde mellem kompetente myndigheder. Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet.

(107) For at sikre ensartede betingelser for gennemførelsen af dette direktiv bør Kommissionen tillægges gennemførelsesbeføjelser. Disse beføjelser bør vedrøre vedtagelse af en effektiv ækvivalensafgørelse om tredjelandes retlige og tilsynsmæssige ramme for tjenesteydelser, der leveres af finansieringsinstitutter i et tredjeland, og de bør udøves i overensstemmelse med Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (29).

(108) Tekniske standarder for finansielle tjenesteydelser bør sikre konsekvent harmonisering og passende beskyttelse af indskydere, investorer og forbrugere i hele Den Europæiske Union . Da ESMA er i besiddelse af højt specialiseret viden vil det være rationelt og hensigtsmæssigt, at myndigheden får til opgave at udarbejde udkast til regulerings- og gennemførelsesmæssige tekniske standarder til forelæggelse for Kommissionen i de tilfælde, der ikke indebærer politikbeslutninger. For at sikre en ensartet investor- og forbrugerbeskyttelse på tværs af de forskellige sektorer for finansielle tjenesteydelser bør ESMA så vidt muligt udføre sine opgaver i tæt samarbejde med de to andre europæiske tilsynsmyndigheder inden for rammerne af De Europæiske Tilsynsmyndigheders Fælles Udvalg.

(109) Kommissionen bør vedtage de reguleringsmæssige tekniske standarder, som ESMA udarbejder med henblik på at præcisere kriterierne for at afgøre, hvorvidt en aktivitet er accessorisk i forhold til hovederhvervet, vedrørende proceduren for meddelelse af og afslag på tilladelse til investeringsselskaber, vedrørende kravene til ledelsesorganer, vedrørende erhvervelse af en kvalificeret deltagelse, vedrørende pligten til at udføre ordrer på de for kunderne gunstigste betingelser, vedrørende samarbejde og informationsudveksling, vedrørende den frie udveksling af investeringsservice og -aktiviteter, vedrørende oprettelse af en filial, vedrørende tredjelandsselskabers levering af tjenesteydelser, vedrørende lofterne for beholdningerne af visse råvarederivater og nærmere præcisering af positionskontrollen for andre råvarederivater, vedrørende proceduren for meddelelse af og afslag på tilladelse til udbydere af dataindberetningstjenester, vedrørende organisatoriske krav til APA'er og CTP'er samt vedrørende samarbejde mellem kompetente myndigheder. Kommissionen bør vedtage disse udkast til reguleringsmæssige tekniske standarder ved hjælp af delegerede retsakter, jf. artikel 290 i TEUF, og i overensstemmelse med artikel 10-14 i forordning (EU) nr. 1095/2010 .

(110) Kommissionen bør også tillægges beføjelser til at vedtage gennemførelsesmæssige tekniske standarder udarbejdet af ESMA vedrørende proceduren for meddelelse af og afslag på tilladelse til investeringsselskaber, vedrørende erhvervelse af en kvalificeret deltagelse, vedrørende handelsprocessen og afslutning af transaktioner i MHF'er og OHF'er, vedrørende suspension af handelen med og fjernelse af instrumenter fra handelen, vedrørende den frie udveksling af investeringsservice og -aktiviteter, vedrørende oprettelse af en filial, vedrørende tredjelandsselskabers tjenesteydelser, vedrørende positionsrapportering efter kategorier af handlende, vedrørende indgivelse af oplysninger til ESMA, vedrørende pligten til at samarbejde, vedrørende samarbejde mellem kompetente myndigheder, vedrørende informationsudveksling samt vedrørende høring forud for meddelelse af tilladelse. Kommissionen bør vedtage disse gennemførelsesmæssige tekniske standarder ved hjælp af gennemførelsesretsakter, jf. artikel 291 i TEUF, og i overensstemmelse med artikel 15 i forordning (EU) nr. 1095/2010.

(111) Kommissionen bør forelægge en rapport for Europa-Parlamentet og Rådet med en vurdering af den måde, hvorpå organiserede handelsfaciliteter fungerer, hvordan ordningen for SMV-vækstmarkeder fungerer, virkningerne af kravene vedrørende automatiseret handel og højfrekvenshandel, erfaringerne med mekanismen for forbud mod bestemte produkter eller fremgangsmåder samt virkningerne af foranstaltningerne vedrørende råvarederivatmarkeder.

(112) Eftersom dette direktivs mål, nemlig skabelsen af et integreret finansielt marked, hvor investorer nyder effektiv beskyttelse, og hvor det samlede markeds effektivitet og integritet er beskyttet, kræver, at der indføres fælles reguleringsmæssige krav til investeringsselskaber, uanset hvor i Den Europæiske Union disse har fået tilladelse, og til den måde, regulerede markeder og andre handelssystemer fungerer på, således at det forhindres, at uigennemsigtighed eller forstyrrelser på ét marked undergraver hele det europæiske finansielle systems effektivitet, bedre kan gennemføres på EU-plan, kan Unionen i overensstemmelse med subsidiaritetsprincippet i henhold til traktatens artikel 5 vedtage bestemmelser herom. I overensstemmelse med proportionalitetsprincippet i henhold til samme artikel går dette direktiv ikke længere end nødvendigt for at nå dette mål.

(113) Da det anses for sværere at udarbejde konsolideret løbende handelsinformation for ikke-aktieinstrumenter end for aktieinstrumenter, bør udbydere have mulighed for at opnå erfaring med sidstnævnte, inden de udarbejder den. For at lette den korrekte udarbejdelse af konsolideret løbende handelsinformation for finansielle instrumenter, som ikke er baseret på aktier, bør der derfor fastsættes en længere frist for anvendelsen af de nationale foranstaltninger til gennemførelse af den pågældende bestemmelse. Ikke desto mindre bør der allerede nu tages højde for udvikling af en offentlig løsning, såfremt den kommercielle løsning ikke fører til rettidig levering af et effektivt og omfattende system for konsolideret løbende handelsinformation.

(113a) Med henblik på at udbygge Unionens regelsæt for værdipapirer bør Kommissionen fremsætte et forslag til forordning om værdipapirlovgivning med en yderligere præcisering af definitionen af opbevaring og forvaltning af finansielle instrumenter, ligesom den i samarbejde med ESMA, Den Europæiske Tilsynsmyndighed (Den Europæiske Banktilsynsmyndighed) og Det Europæiske Udvalg for Systemiske Risici bør fremme arbejdet med standardisering af identifikatorer og meddelelser for at muliggøre transaktionanalyser i nær-realtid og identifikation af komplekse produktstrukturer såsom dem, der omfatter derivater eller repoforretninger.

(114) I dette direktiv overholdes de grundlæggende rettigheder og de principper, som Den Europæiske Unions charter om grundlæggende rettigheder anerkender, navnlig retten til beskyttelse af personoplysninger, friheden til at oprette og drive egen virksomhed, retten til forbrugerbeskyttelse, adgang til effektive retsmidler og til en upartisk domstol samt retten til ikke at blive retsforfulgt eller straffet to gange for samme lovovertrædelse, og direktivet skal gennemføres i overensstemmelse med disse rettigheder og principper -

(114a) Den Europæiske Tilsynsførende for Databeskyttelse er blevet hørt –

VEDTAGET DETTE DIREKTIV:

AFSNIT I

DEFINITIONER OG ANVENDELSESOMRÅDE

Artikel 1

Anvendelsesområde

1. Dette direktiv finder anvendelse på investeringsselskaber, regulerede markeder, udbydere af dataindberetningstjenester og tredjelandsselskaber, der yder investeringsservice eller udfører investeringsaktiviteter i Den Europæiske Union .

2. I dette direktiv fastsættes der krav vedrørende:

a) meddelelse af tilladelse til investeringsselskaber og disses drift

b) tredjelandsselskabers ydelse af investeringsservice eller udførelse af investeringsaktiviteter med oprettelse af en filial

c) meddelelse af tilladelse til regulerede markeder og disses drift

d) meddelelse af tilladelse til udbydere af dataindberetningstjenester og disses drift samt

e) tilsyn og håndhævelse ved kompetente myndigheder og disses indbyrdes samarbejde.

3. Dette direktiv finder tillige anvendelse på kreditinstitutter, som i henhold til direktiv 2006/48/EF har tilladelse til at yde en eller flere investeringsserviceydelser og/eller udføre en eller flere investeringsaktiviteter, og på kreditinstitutter og investeringsselskaber, når det drejer sig om at sælge - eller rådgive kunder i forbindelse med - andre indskud end dem, hvis afkast er bestemt af en rente (strukturerede indskud) :

▐

3a. Følgende bestemmelser finder tillige anvendelse på forsikringsselskaber og forsikringsformidlere, herunder bundne forsikringsformidlere, der er godkendt eller registreret i henhold til henholdsvis Europa-Parlamentets og Rådets direktiv 2002/83/EF af 5. november 2002 om livsforsikring (30) , direktiv 2002/92/EF eller direktiv 2009/138/EF, når de sælger eller rådgiver kunder om forsikringsbaserede investeringer:

— artikel 16, stk. 3;

— artikel 23-26 samt

— artikel 69-80 og 83-91, hvor det er nødvendigt for, at de kompetente myndigheder kan gennemføre de i første og andet led nævnte artikler i tilknytning til forsikringsbaserede investeringer.

Artikel 2

Undtagelser

1. Dette direktiv finder ikke anvendelse på:

a) forsikringsselskaber samt selskaber, der foretager genforsikring og retrocession som omhandlet i direktiv 2009/138/EF, med forbehold af artikel 1, stk. 3a

b) personer, der udelukkende yder investeringsservice til deres modervirksomhed, deres dattervirksomhed eller et af deres modervirksomheds andre dattervirksomheder

c) personer, der yder investeringsservice, hvis denne service ydes lejlighedsvist i forbindelse med erhvervsmæssig virksomhed, såfremt denne virksomhed er reguleret ved lov ▐

d) personer, som ikke yder anden investeringsservice eller udfører andre investeringsaktiviteter end handel for egen regning, medmindre de: i) er prisstillere (ii) er medlemmer eller deltagere på et reguleret marked eller i en multilateral handelsfacilitet (MHF) eller har direkte adgang til en reguleret markedsplads (iia) deltager i algoritmisk handel (iib) i betragtning af omfanget af deres handelsaktiviteter af den kompetente myndighed skønnes at have en betydelig markedstilstedeværelse, eller iii) handler for egen regning ved udførelse af kundeordrer. Personer , der er undtaget i medfør af litra i), skal ikke også opfylde betingelserne i dette litra for at være undtaget . Denne undtagelse gælder personer, som i deres handel med emissionskvoter ikke yder anden investeringsservice eller udfører andre investeringsaktiviteter end handel for egen regning og ikke udfører kundeordrer, og som ejer eller direkte driver anlæg som omhandlet i direktiv 2003/87/EF.

e) personer, hvis investeringsservice udelukkende består i forvaltning af ordninger for medarbejderdeltagelse

f) personer, der yder investeringsservice, som kun indebærer forvaltning af medarbejderdeltagelsesordninger og investeringsserviceydelser udelukkende til brug for deres modervirksomhed, dattervirksomheder eller et af deres modervirksomheds andre dattervirksomheder

g) medlemmer af ESCB og andre nationale organer med lignende funktioner i Den Europæiske Union , andre offentlige organer, der har ansvar for forvaltningen af den offentlige gæld, eller som deltager heri, i Den Europæiske Union , og internationale organer, som tre eller flere medlemsstater er medlemmer af , og som har ansvar for forvaltningen af den offentlige gæld, eller som deltager heri

h) kollektive investeringsinstitutter og pensionskasser, hvad enten de er koordineret på EU-plan eller ej, samt depositarer og ledere af sådanne institutter

i) personer, der: i) for egen regning handler med finansielle instrumenter, bortset fra personer, der handler for egen regning ved udførelse af kundeordrer ▐ (ii) yder investeringsservice, bortset fra handel for egen regning, udelukkende til deres moderselskaber, deres datterselskaber eller et af deres moderselskabs andre datterselskaber, eller iii) yder investeringsservice, bortset fra handel for egen regning, inden for råvarederivater eller udbyder derivataftaler henhørende under afsnit C, punkt 10, i bilag I, eller emissionskvoter eller derivater heraf til kunderne i deres hovederhverv dog under forudsætning af : — at dette i alle tilfælde er en accessorisk aktivitet til deres hovederhverv på konsolideret eller ikke-konsolideret koncernniveau, og såfremt dette hovederhverv ikke er ydelse af investeringsservice i henhold til dette direktiv eller bankydelser i henhold til direktiv 2006/48/EF eller at fungere som en prisstiller i forbindelse med råvarederivater — at de hvert år aflægger beretning til den relevante kompetente myndighed om de kriterier, de lægger til grund for at mene, at deres aktivitet som omhandlet i nr. i), ii) og iii) er accessorisk i forhold til deres hovederhverv

j) personer, der i forbindelse med andre erhvervsaktiviteter, der ikke er omfattet af dette direktiv, yder investeringsrådgivning, såfremt sådan rådgivning ikke honoreres særskilt ▐

l) sammenslutninger oprettet af danske og finske pensionskasser alene med det formål at forvalte de deltagende pensionskassers midler

m) "agenti di cambio", hvis virksomhed og funktioner er beskrevet i artikel 201 i det italienske lovdekret nr. 58 af 24. februar 1998

n) transmissionssystemoperatører som defineret i artikel 2, stk. 4, i direktiv 2009/72/EF eller artikel 2, stk. 4, i direktiv 2009/73/EF, når de varetager deres opgaver i henhold til disse direktiver eller forordning (EF) nr. 714/2009 eller (EF) nr. 715/2009 eller i henhold til netregler eller retningslinjer vedtaget i medfør af disse forordninger.

2. De rettigheder, som dette direktiv medfører, omfatter ikke udførelse af tjenesteydelser som modpart i transaktioner gennemført af offentlige organer, der beskæftiger sig med offentlig gæld, eller medlemmer af ESCB under udøvelse af deres opgaver i henhold til TEUF, ESCB-statutten og Den Europæiske Centralbank (ECB) eller af lignende funktioner i henhold til nationale bestemmelser.

3. Kommissionen vedtager delegerede retsakter i overensstemmelse med artikel 94 vedrørende foranstaltninger for så vidt angår undtagelsesbestemmelsen i stk. 1, litra c), for at klarlægge, hvornår en aktivitet ydes lejlighedsvist.

▐

3a. ESMA udarbejder reguleringsmæssige tekniske standarder for nærmere at angive kriterierne til bestemmelse af, om en aktivitet er accessorisk i forhold til hovederhvervet, idet ESMA som et minimum tager hensyn til følgende elementer:

a) i hvilket omfang aktiviteten objektivt kan påvises at reducere risici, som er direkte knyttet til den forretningsmæssige aktivitet eller likviditetsfinansieringen

b) nødvendigheden af, at de accessoriske aktiviteter udgør et mindretal af aktiviteter på koncernniveau og i hver enkelt enhed, medmindre tjenesterne kun ydes til andre medlemmer af samme koncern

c) aktivitetens størrelse i forhold til hovedaktiviteten og betydningen af aktiviteten på de relevante markeder

d) ønsket om at begrænse nettokrediteksponeringer til ikke systemisk signifikante niveauer

e) omfanget af den markedsrisiko, der er forbundet med aktiviteten i forhold til markedsrisici som følge af hovederhvervet

f) systemisk relevans af en ikke-finansiel modparts samlede nettopositioner og eksponeringer som omhandlet i artikel 10 i Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (31).

ESMA forelægger disse udkast til reguleringsmæssige tekniske standarder for Kommissionen senest den […] (32).

Kommissionen tillægges beføjelser til at vedtage de i første afsnit omhandlede reguleringsmæssige tekniske standarder i overensstemmelse med artikel 10-14 i forordning (EU) nr. 1095/2010.

Artikel 3

Fakultative undtagelser

1. Medlemsstaterne kan vælge ikke at anvende dette direktiv på personer, for hvilke de er hjemlandet, under forudsætning af, at disse personers virksomhed er omfattet af en tilladelse og en regulering på nationalt plan, og at der er tale om personer:

a) som ikke må forvalte kunders midler eller værdipapirer, og som af den årsag ikke på noget tidspunkt må bringe sig i debet over for deres kunder

b) som ikke må yde nogen investeringsservice bortset fra investeringsrådgivning med eller uden modtagelse og formidling af ordrer vedrørende værdipapirer og andele i kollektive investeringsinstitutter, og modtagelse og formidling af ordrer vedrørende værdipapirer og andele i kollektive investeringsinstitutter på kundens initiativ, samt

c) som i forbindelse med ydelsen af den service kun må formidle ordrer til i) investeringsselskaber med tilladelse i henhold til dette direktiv (ii) kreditinstitutter med tilladelse i henhold til direktiv 2006/48/EF iii) investeringsselskabers eller kreditinstitutters filialer med tilladelse i tredjelande, som er underlagt og overholder forsigtighedsregler, der af de kompetente myndigheder anses for at være mindst lige så strenge som reglerne i dette direktiv, i direktiv 2006/48/EF eller direktiv 2006/49/EF (iv) kollektive investeringsinstitutter med tilladelse i henhold til en medlemsstats lovgivning til at markedsføre andele til offentligheden og til sådanne institutters ledelse v) investeringsselskaber med fast kapital jf. artikel 15, stk. 4, i Rådets andet direktiv 77/91/EØF af 13. december 1976 om samordning af de garantier, der kræves i medlemsstaterne af de i artikel 58, stk. 2, i traktaten nævnte selskaber til beskyttelse af såvel selskabsdeltagernes som tredjemands interesser, for så vidt angår stiftelsen af aktieselskabet samt bevarelsen af og ændringer i dets kapital, med det formål at gøre disse garantier lige byrdefuld (33), hvis værdipapirer noteres eller handles på et reguleret marked i en medlemsstat

1a. I medlemsstaternes ordninger skal de i stk. 1 omhandlede personer pålægges krav, som mindst svarer til følgende krav i nærværende direktiv under hensyntagen til deres størrelse, risikoprofil og juridiske form :

a) betingelser og procedurer for tilladelse og løbende tilsyn som fastsat i artikel 5, stk. 1, og 3, og artikel 7, 8, 9, 10, 21, 22 og 23 og de respektive gennemførelsesforanstaltninger, som Kommissionen vedtager ved hjælp af delegerede retsakter i overensstemmelse med artikel 94

b) forpligtelser med hensyn til god forretningsskik som fastsat i artikel 24, stk. 1, 2, 3 og 5, artikel 25, stk. 1, 4 og 5, og i de respektive gennemførelsesfo